|  |
| --- |
|  |
| **REPUBLIKA HRVATSKA****PRIMORSKO-GORANSKA ŽUPANIJA****OPĆINA OMIŠALJ****UPRAVNI ODJEL** |

KLASA: 024-01/24-01/63

URBROJ: 2170-30-24-1

Omišalj, 11. travnja 2024.

**PREDMET: Savjetovanje sa zainteresiranom javnošću o Nacrtu zaključka o izdavanju potvrde**

 Nekretnina oznake k.č. 11460 k.o. Omišalj-Njivice, površine 1328 m², upisana u zemljišnoj knjizi Općinskog suda u Crikvenici, Stalna služba u Krku, zk.ul. 2079 k.o. Omišalj-Njivice, koja je predmet Nacrta zaključka, predstavlja zemljište za sport i rekreaciju u vlasništvu tvrtke Kijac nekretnine d.d.. Nekretnina u naravi predstavlja sportsko igralište izgrađeno prije više desetljeća, koje je u općoj uporabi te ga koriste svi stanovnici i posjetitelji naselja Kijac. Nekretninu održava, odnosno na istoj vrši komunalnu djelatnost-Općina Omišalj. Općina Omišalj dugi niz godina uz održavanje okoliša nekretnine, nabavlja i opremu za igralište. Zbog svega navedenog, izrađen je elaborat izvedenog stanja kao prvi korak ka pokretanju postupka evidentiranja predmetne nekretnine kao komunalne infrastrukture u vlasništvu Općine Omišalj, sve kako bi Općina Omišalj kao vlasnik nekretnine igralište obnovila te na istom omogućila siguran prostor za rekreaciju djece i odraslih.

 Sukladno članku 132. Zakona o komunalnom gospodarstvu („Narodne novine“ br. 68/18., 110/18., 32/20.), komunalna infrastruktura izgrađena do dana stupanja na snagu Zakona koja nije evidentirana u katastru ili nije evidentirano njezino stvarno stanje evidentira se u katastru na temelju geodetskog elaborata izvedenog stanja komunalne infrastrukture, potvrde jedinice lokalne samouprave da se radi o komunalnoj infrastrukturi, a koje pribavlja i nadležnom tijelu za katastar dostavlja jedinica lokalne samouprave i rješenja nadležnog zemljišnoknjižnog suda o provedbi prijavnog lista u zemljišnu knjigu.

 Komunalna infrastruktura evidentira se u katastru i upisuje u zemljišne knjige kao neotuđivo vlasništvo jedinice lokalne samouprave na čijem se području nalazi, neovisno o postojanju upisa vlasništva i/ili drugih stvarnih prava treće osobe.

 **Svoje prijedloge vezane uz Nacrt odluke možete podnijeti putem Obrasca za savjetovanje dostupnog na ovoj stranici. Popunjen obrazac šalje se putem e-maila na adresu:** **sonja.cubranic@omisalj.hr**

 **Savjetovanje o nacrtu Prijedloga odluke otvoreno je do 10. svibnja 2024. godine.**

 Po završetku Savjetovanja, svi pristigli prijedlozi bit će pregledani i razmotreni, sastavit će se Izvješće o prihvaćenim i neprihvaćenim prijedlozima kao i razlozima neprihvaćanja i to Izvješće bit će objavljeno na ovoj stranici.

Općina Omišalj

***-nacrt-***

Na temelju članka 132. stavka 2. Zakona o komunalnom gospodarstvu („Narodne novine“ broj 68/18., 110/18., 32/20., dalje u tekstu: Zakon) i članka 33. Statuta Općine Omišalj („Službene novine Primorsko-goranske županije“ broj 5/21), Općinsko vijeće Općine Omišalj, na \_ sjednici održanoj \_\_\_\_\_ godine, donijelo je sljedeći

**ZAKLJUČAK**

**o izdavanju potvrde**

**Članak 1.**

Ovim Zaključkom potvrđuje se da nekretnina oznake k.č. 11460 k.o. Omišalj-Njivice, površine 1328 m², upisana u zemljišnoj knjizi Općinskog suda u Crikvenici, Stalna služba u Krku, zk.ul. 2079 k.o. Omišalj-Njivice, predstavlja komunalnu infrastrukturu iz članka 59. stavka 1. Zakona.

**Članak 2.**

Ovim Zaključkom potvrđuje se da je nekretnina iz članka 1. izgrađena prije 4. kolovoza 2018. godine, odnosno prije dana stupanja na snagu Zakona, te predstavlja komunalnu infrastrukturu – javni športski i rekreacijski prostor, na kojoj Općina Omišalj vrši komunalnu djelatnost održavanja.

**Članak 3.**

Ovim Zaključkom ovlašćuje se općinski načelnik na dostavu geodetskog elaborata izvedenog stanja komunalne infrastrukture i ovog Zaključka, nadležnom tijelu za katastar.

**Članak 4.**

Ovaj Zaključak stupa na snagu osmog dana od dana objave u „Službenim novinama Primorsko-goranske županije“.

**OPĆINSKO VIJEĆE OPĆINE OMIŠALJ**

 **Predsjednica**

 **Dunja Mihelec**